1. ปัจจัยความเสี่ยง

เนื่องจากบริษัท ผลิตไฟฟ้า จำกัด (มหาชน) (เอ็กโก)
เห็นความสำคัญของการวิเคราะห์และการบริหารความเสี่ยงทางธุรกิจ
เพื่อสร้างมูลค่าระยะยาวแก่ผู้ถือหุ้น คณะกรรมการบริษัท (คณะกรรมการ)
จึงกำหนดนโยบายการบริหารความเสี่ยงไว้เป็นลายลักษณ์อักษรในคู่มือการบริหารความเสี่ยงที่จัดทำขึ้นเพื่อสร้างความเข้าใจ
และใช้เป็นแนวทางบริหารความเสี่ยงทั่วทั้งกลุ่มเอ็กโก
นโยบายดังกล่าวระบุให้บริษัทในกลุ่มเอ็กโกจัดให้มีการบริหารความเสี่ยงอย่างต่อเนื่อง
รวมทั้งการจัดให้มีระบบสัญญาณเตือนภัยล่วงหน้า นอกจากนั้น ในการลงทุนในโครงการใหม่ ๆ
จะต้องจัดทำข้อมูลการวิเคราะห์ความเสี่ยง
และแนวทางป้องกันหรือบริหารความเสี่ยงที่เกี่ยวข้องเสนอให้คณะกรรมการแต่ละชุดพิจารณาเพื่อประกอบการตัดสินใจด้วย

โดยที่คณะกรรมการมอบหมายให้คณะกรรมการตรวจสอบ กำกับดูแลการบริหารความเสี่ยง
และให้ฝ่ายบริหารปฏิบัติตามนโยบายและรายงานต่อคณะกรรมการ
ฝ่ายบริหารจึงจัดให้มีคณะกรรมการบริหารความเสี่ยงในระดับผู้บริหาร
ซึ่งประกอบด้วยผู้บริหารระดับสูงของเอ็กโก และกรรมการผู้จัดการของบริษัทย่อย
โดยมีกรรมการผู้จัดการใหญ่เป็นประธาน นอกจากนั้น ในบริษัทย่อยแต่ละบริษัท เช่น บริษัท
ผลิตไฟฟ้าระยอง จำกัด และ บริษัท ผลิตไฟฟ้าขนอม จำกัด
ยังจัดให้มีคณะกรรมการบริหารความเสี่ยงด้วยเช่นกัน เพื่อให้มีความมั่นใจว่า
มีการบริหารจัดการความเสี่ยงของแต่ละบริษัทในกลุ่มเอ็กโกอย่างเพียงพอ

สรุปความเสี่ยงสำคัญที่มีผลกระทบต่อกลุ่มเอ็กโก และวิธีการป้องกันความเสี่ยง ได้ดังนี้

1. ความเสี่ยงของการพัฒนาโครงการใหม่

1.  ความเสี่ยงจากการพัฒนาโครงการใหม่

  เอ็กโกมีแผนธุรกิจที่จะขยายการลงทุนให้เกิดความเจริญเติบโตอย่างต่อเนื่องทั้งในประเทศและต่างประเทศ
  และตระหนักถึงปัจจัยเสี่ยงต่างๆ ที่เกี่ยวข้องได้แก่ ภาวะเศรษฐกิจถดถอย วิกฤตทางการเงิน
  ผู้ประกอบการที่มีศักยภาพที่เพิ่มขึ้น การแข่งขันทางต้นทุนเงินทุน
  ต้นทุนเครื่องจักรอุปกรณ์และการก่อสร้าง ศักยภาพของผู้ร่วมลงทุน
  ปัจจัยจากผลกระทบต่อสิ่งแวดล้อม และการยอมรับของชุมชน
  รวมทั้งข้อกำหนดตามกฎหมายในด้านต่างๆ และการเปลี่ยนแปลงทางด้านการเมือง

  เนื่องจากปัจจัยเสี่ยงต่างๆ ข้างต้นยังคงดำรงอยู่อย่างต่อเนื่อง
  เอ็กโกจึงปรับเปลี่ยนแผนกลยุทธ์การทำธุรกิจให้เหมาะสมกับสถานการณ์ โดยนำข้อมูลด้านต่างๆ
  ของโครงการที่จะลงทุนมาวิเคราะห์ ประเมินโครงการและศึกษาความเป็นไปได้
  ภายใต้กรอบการลงทุนของเอ็กโก (EGCO’s Investment Guideline)
  เพื่อให้ได้โครงการที่มีคุณภาพที่อยู่ในระดับความเสี่ยงที่ยอมรับได้
  ซึ่งจะช่วยสร้างมูลค่าเพิ่มของผู้ถือหุ้น และความมั่นคงของกลุ่มเอ็กโก

2.  ความเสี่ยงของประเทศที่บริษัทไปลงทุน

  เอ็กโกมีแผนที่จะเพิ่มสัดส่วนการลงทุนในต่างประเทศให้มากขึ้น
  โดยสนใจโครงการในประเทศที่ดำเนินการอยู่แล้วอย่างในประเทศฟิลิปปินส์
  และสาธารณรัฐประชาธิปไตยประชาชนลาว
  รวมถึงโครงการที่มีศักยภาพในลุ่มน้ำแม่โขงและภูมิภาคอาเซียน

  ในการพิจารณาลงทุนในแต่ละโครงการใหม่ในต่างประเทศนั้น เอ็กโกจะนำปัจจัยต่างๆ ได้แก่
  สภาพเศรษฐกิจมหภาค สภาวะอุตสาหกรรม นโยบายในด้านเศรษฐกิจ การเมือง สังคม
  ข้อกฎหมายของประเทศนั้นๆ มาวิเคราะห์เพื่อประกอบการพิจารณา
  และเลือกลงทุนในประเทศที่มีความเสี่ยงในระดับที่ยอมรับได้
  พร้อมกับติดตามข้อมูลการเปลี่ยนแปลงของปัจจัยเสี่ยงที่เกี่ยวข้องอย่างต่อเนื่องเพื่อให้สามารถป้องกัน
  หรือแก้ไขอย่างทันเวลา นอกจากนั้น ความเสี่ยงทางการเมืองของบางประเทศที่เอ็กโกไปลงทุน
  จะได้รับการป้องกันโดยจัดให้มี Political Risk Guarantee
  ตามเงื่อนไขของเจ้าหนี้เงินกู้ด้วย

2. ความเสี่ยงของโครงการที่อยู่ระหว่างการก่อสร้าง

เอ็กโกมีโครงการโรงไฟฟ้าที่อยู่ระหว่างการก่อสร้าง ได้แก่ โครงการน้ำเทิน 2
ซึ่งเป็นโครงการที่มีสัญญาซื้อขายกระแสไฟฟ้าในระยะยาวกับ กฟผ.
และมีกำหนดระยะเวลาในการจ่ายกระแสไฟฟ้าในเชิงพาณิชย์ ในเดือนธันวาคม 2552
ซึ่งความเสี่ยงหลักในช่วงงานระหว่างก่อสร้าง คือ
การก่อสร้างล่าช้ากว่ากำหนดและต้นทุนโครงการที่สูงกว่าที่ประมาณการไว้
ซึ่งความล่าช้าของการก่อสร้างนี้อาจมีผลให้ต้นทุนโครงการสูงขึ้น
ซึ่งอาจส่งผลให้ผลตอบแทนจากการลงทุนลดลง และการรับรู้รายได้อาจล่าช้ากว่าที่ประมาณการไว้

สำหรับโครงการก่อสร้างโรงไฟฟ้าน้ำเทิน 2 นั้น
ความก้าวหน้างานก่อสร้างรวมทั้งงานด้านสิ่งแวดล้อมและสังคมซึ่งเป็นงานสำคัญของโครงการก่อสร้างโรงไฟฟ้าพลังน้ำ
ยังคงเป็นตามแผนงานที่กำหนดไว้ โดยมีความคืบหน้าประมาณร้อยละ 90
ทำให้ภาพรวมของความเสี่ยงนี้ลดลง

อย่างไรก็ตาม
เอ็กโกได้จัดให้มีมาตรการเพื่อช่วยให้บุคลากรเฝ้าระวังและป้องกันความเสี่ยงที่อาจเกิดขึ้นโดย

-   กำหนดราคางานในสัญญาก่อสร้างเป็นราคาคงที่ให้มากที่สุดเท่าที่จะสามารถทำได้
    รวมทั้งจัดหาผู้ดำเนินการก่อสร้างที่มีคุณภาพและประสบการณ์ ในกรณีพิเศษ
    เอ็กโกจะจัดหาผู้เชี่ยวชาญภายนอกเพื่อให้คำปรึกษาแก่บุคลากรของเอ็กโก
    เพื่อลดความเสี่ยงในงานก่อสร้างตามความเหมาะสม

-   กำหนดผู้รับผิดชอบที่ชัดเจน เพื่อติดตามความก้าวหน้าของงานก่อสร้างให้เป็นไปตามแผนงาน
    และตรวจสอบการใช้จ่ายให้เป็นไปตามงบประมาณ
    ผู้รับผิดชอบดังกล่าวจะเข้าร่วมประชุมโครงการสม่ำเสมอ
    ใช้ความรู้จากประสบการณ์ที่ผ่านมาให้ความเห็นในการรายงานต่อผู้บริหาร

-   รายงานความก้าวหน้าของโครงการต่อคณะกรรมการโดยสม่ำเสมอ

-   ตรวจสอบการปฏิบัติงานของโครงการโดยหน่วยงานตรวจสอบภายในของเอ็กโก

3. ความเสี่ยงของโครงการที่ดำเนินการผลิตแล้ว

1.  การที่เอ็กโกอาจไม่ได้รับผลตอบแทนจากการลงทุนตามเป้าหมาย

  เอ็กโกมีหน้าที่ในการกำกับดูแล และบริหารจัดการการลงทุนของเอ็กโก
  เพื่อให้ผลตอบแทนจากการลงทุนเป็นไปตามที่คาดการณ์ไว้
  แม้ผลผลตอบแทนในรอบปีที่ผ่านมายังคงเป็นไปตามโครงสร้างรายได้ที่กำหนดไว้
  แต่เอ็กโกได้กำหนดมาตรการเพื่อป้องกันความเสี่ยงที่อาจเกิดขึ้น ได้แก่

-   กำหนดนโยบายในการบริหารสินทรัพย์
    และมอบหมายให้ผู้บริหารและพนักงานของกลุ่มเอ็กโกไปเป็นกรรมการหรือผู้บริหาร
    ในบริษัทย่อยและโครงการลงทุน

-   จัดตั้งหน่วยงานบริหารสินทรัพย์เพื่อติดตามการดำเนินงานของสินทรัพย์ที่ได้ลงทุนไว้
    รวมทั้งวิเคราะห์ผลตอบแทนและเปรียบเทียบกับเป้าหมายที่กำหนดไว้

-   จัดทำรายงานต่อผู้บริหารระดับสูงและคณะกรรมการสม่ำเสมอ
    เพื่อให้ดำเนินการปรับปรุงแก้ไขได้อย่างเหมาะสม ทันเวลา
    รวมทั้งในกรณีที่ผลการดำเนินงานไม่เป็นไปตามเป้าหมาย

2.  ความเสี่ยงจากการพึ่งพาลูกค้าหลัก

  เนื่องจากธุรกิจของกลุ่มเอ็กโกเป็นการผลิตและจำหน่ายกระแสไฟฟ้าในประเทศโดยทำสัญญาซื้อขายกระแสไฟฟ้าระยะยาวกับ
  กฟผ. ซึ่งเอ็กโกมีรายได้จากการขายกระแสไฟฟ้าให้กับ กฟผ. คิดเป็นประมาณร้อยละ 83
  ของรายได้จากการขายและบริการในปี 2551 ดังนั้น
  การพึ่งพาลูกค้ารายใหญ่รายเดียวนี้อาจมีความเสี่ยงที่จะส่งผลต่อรายได้หลักของเอ็กโกได้
  อย่างไรก็ตาม เนื่องจาก กฟผ. มีภารกิจที่ต้องสร้างความมั่นคงด้านพลังงานไฟฟ้าของประเทศ
  และ กฟผ. เป็นรัฐวิสาหกิจที่มีชื่อเสียงดีมาตลอด และมีฐานะทางการเงินที่มั่นคง
  ความเสี่ยงของกลุ่มเอ็กโกในเรื่องนี้จึงมีน้อยมาก

  อนึ่ง ความต้องการใช้กระแสไฟฟ้าของประเทศที่ลดลงเนื่องจากภาวะทางเศรษฐกิจที่ชะลอตัวนั้น
  ไม่ส่งผลกระทบต่อรายได้ของกลุ่มเอ็กโก
  เนื่องจากรายได้ตามสัญญาซื้อขายกระแสฟ้าของเอ็กโกนั้นคำนวณจากค่าความพร้อมจ่ายเป็นหลัก
  และคำนวณจากค่าพลังงานไฟฟ้าเพียงส่วนน้อยเท่านั้น

3.  การปฏิบัติการของโรงไฟฟ้า

การผลิตกระแสไฟฟ้าได้ตามสัญญาซื้อขายกระแสไฟฟ้าตลอดสัญญานั้น อาจมีความเสี่ยง ดังนี้

ความเสี่ยงเกี่ยวกับประสิทธิภาพของโรงไฟฟ้า

  ในกระบวนการผลิตกระแสไฟฟ้ามีปัจจัยหลายประการที่เป็นตัววัดประสิทธิภาพของโรงไฟฟ้า เช่น
  ค่าความพร้อมจ่าย (Equivalent Availability Factor : EAF) ค่าอัตราความร้อน
  (Heat Rate) ซึ่งถูกกำหนดไว้ในสัญญาซื้อขายกระแสไฟฟ้ากับ กฟผ. ดังนั้น
  หากโรงไฟฟ้าไม่สามารถรักษาประสิทธิภาพในการผลิตไว้ได้ เช่น
  ถ้าระดับความพร้อมจ่ายต่ำกว่าที่กำหนดไว้อาจต้องเสียค่าปรับเป็นเงินให้แก่ กฟผ.
  หรือในกรณีร้ายแรงอาจถูกยกเลิกสัญญาได้

  ทั้งนี้ การที่ดูแลให้มีการบำรุงรักษาโรงไฟฟ้าอย่างสม่ำเสมอทำให้โรงไฟฟ้าในกลุ่มเอ็กโก
  มีความเสี่ยงในเรื่องนี้ไม่มาก อย่างไรก็ตาม ผู้บริหารโรงไฟฟ้ายังคงเน้นในมาตรการต่างๆ
  เพื่อให้ความมั่นใจว่าการปฏิบัติการที่เกี่ยวข้องจะบรรลุผลตามเป้าหมาย อาทิ

-   กำหนดปัจจัยหลักที่เป็นตัววัดประสิทธิภาพในการผลิตกระแสไฟฟ้าเป็นตัววัดผลการดำเนินการที่สำคัญ
    (KPI) ของโรงไฟฟ้า เพื่อให้มั่นใจว่าประสิทธิภาพในการผลิตจะได้รับการดูแลอย่างใกล้ชิด
    และพนักงานทุกคนจะมีส่วนร่วมในความรับผิดชอบ

-   กำหนดให้มีระบบสัญญาณเตือนภัยล่วงหน้าสำหรับข้อมูลที่สำคัญในระบบการผลิตกระแสไฟฟ้า

-   กำหนดให้มีการตรวจสอบการใช้งานของอุปกรณ์ต่างๆ ตามระยะเวลาที่กำหนด
    และจัดให้มีการบำรุงรักษาตามตารางบำรุงรักษาเป็นประจำและต่อเนื่องโดยช่างผู้ชำนาญงาน

-   จัดให้มีการสำรองพัสดุที่จำเป็น และเพียงพอต่อการใช้งานและการบำรุงรักษา
    ภายใต้การบริหารพัสดุที่เหมาะสม

-   บฟร. บฟข. และบริษัท ร้อยเอ็ด กรีน จำกัด ได้นำระบบบริหารคุณภาพ (ISO
    9001: 2000)
    เข้าใช้งานเพื่อให้แน่ใจว่าจะสามารถเดินเครื่องโรงไฟฟ้าได้ผลตามสัญญาซื้อขายกระแสไฟฟ้า

-   พัฒนาความรู้ความสามารถของบุคลากรอย่างต่อเนื่อง

การขาดแคลนน้ำดิบในการผลิตไฟฟ้า

  หากโรงไฟฟ้าของกลุ่มเอ็กโกขาดแคลนน้ำดิบจะส่งผลให้การผลิตกระแสไฟฟ้าหยุดชะงัก
  ขาดรายได้ หรืออาจเสียค่าปรับได้ แม้ว่าในช่วง 2-3
  ปีที่ผ่านมาไม่พบกับปัญหาการขาดแคลนน้ำดิบก็ตาม
  แต่โรงไฟฟ้าในกลุ่มเอ็กโกได้ดำเนินการตามมาตรการเพื่อป้องกัน
  และลดความเสี่ยงจากการขาดน้ำดิบในกระบวนการผลิตกระแสไฟฟ้า โดยการสำรองน้ำดิบเพิ่มขึ้น
  จัดหาแหล่งน้ำดิบเพิ่มเติม รวมทั้งกำหนดมาตรการการใช้น้ำให้เกิดประโยชน์สูงสุด

การขาดแคลนเชื้อเพลิงในการผลิตไฟฟ้า

  หากโรงไฟฟ้าของกลุ่มเอ็กโกขาดเชื้อเพลิงในการผลิตกระแสไฟฟ้าอาจส่งผลให้การผลิตกระแสไฟฟ้าหยุดชะงัก
  ขาดรายได้ หรืออาจเสียค่าปรับได้ เช่นกัน อย่างไรก็ตาม การผลิตไฟฟ้าที่ผ่านมาพบว่า
  มีความเสี่ยงในเรื่องนี้ไม่มาก และเป็นเรื่องที่มีผู้รับผิดชอบติดตามสม่ำเสมอ

  โรงไฟฟ้าของกลุ่มเอ็กโกที่ใช้ก๊าซธรรมชาติเป็นเชื้อเพลิงในการผลิตกระแสไฟฟ้ามีสัญญาซื้อขายเชื้อเพลิงระยะยาว
  กับ ปตท. ที่แน่นอน เว้นแต่ บฟร. และ บฟข. ที่มี กฟผ.
  เป็นผู้ทำสัญญาซื้อขายเชื้อเพลิงตามที่กำหนดไว้ในสัญญาซื้อขายกระแสไฟฟ้า
  ซึ่งปริมาณและคุณภาพของก๊าซธรรมชาติที่นำมาเป็นเชื้อเพลิง รวมทั้งปัจจัยที่สำคัญอื่น ๆ
  ได้ถูกกำหนดไว้ในสัญญาที่เกี่ยวข้องแล้ว การที่โรงไฟฟ้าในกลุ่มเอ็กโกมี ปตท. และ / หรือ
  กฟผ.
  เป็นผู้จัดหาเชื้อเพลิงนั้นทำให้โรงไฟฟ้าที่ใช้ก๊าซธรรมชาติเป็นเชื้อเพลิงหลักในการผลิตกระแสไฟฟ้ามีความเสี่ยงในเรื่องนี้น้อย

  สำหรับโรงไฟฟ้าบีแอลซีพี ที่ใช้ถ่านหินเป็นเชื้อเพลิงในการผลิตกระแสไฟฟ้านั้น
  มีสัญญาระยะยาวในการจัดหาและขนส่งถ่านหินกับ Australian Coal Holding Pty Ltd.
  ประเทศออสเตรเลีย
  โดยมีข้อผูกพันที่จะต้องจัดหาถ่านหินในปริมาณและคุณภาพตามที่กำหนดไว้ในสัญญา
  และในกรณีที่ไม่สามารถหาถ่านหินที่มีคุณภาพในปริมาณที่ต้องการได้ โรงไฟฟ้าบีแอลซีพี
  สามารถสั่งซื้อถ่านหินจากผู้จำหน่ายรายอื่นได้ โดยคู่สัญญาหลักต้องรับผิดชอบค่าใช้จ่ายที่เพิ่มขึ้น
  อย่างไรก็ตาม โรงไฟฟ้าบีแอลซีพี ได้จัดให้มีการติดตาม
  และการกำหนดปริมาณถ่านหินสำรองที่โรงไฟฟ้าอย่างเพียงพอ
  รวมทั้งจัดหาผู้จำหน่ายรายอื่นไว้สำรอง
  ซึ่งช่วยให้เกิดความมั่นใจว่าจะมีเชื้อเพลิงถ่านหินเพียงพอต่อการผลิตตลอดอายุสัญญาของโครงการ

  สำหรับโรงไฟฟ้าของกลุ่มเอ็กโกที่ใช้เชื้อเพลิงประเภทชีวมวล ได้แก่ แกลบ และเศษไม้ยางพารา
  เป็นเชื้อเพลิงในการผลิตกระแสไฟฟ้านั้น มีความเสี่ยงในเรื่องของปริมาณ
  และราคาของเชื้อเพลิงที่ไม่คงที่เนื่องจากเป็นผลิตผลทางเกษตรกรรม
  และสามารถนำไปใช้งานอื่นได้ด้วย
  และไม่สามารถทำสัญญาซื้อขายเชื้อเพลิงในระยะยาวกับผู้ผลิตที่น่าเชื่อถือซึ่งมีอยู่น้อยรายได้ ดังนั้น
  แนวทางในการป้องกันความเสี่ยง คือ
  การสำรองปริมาณเชื้อเพลิงเพิ่มขึ้นรวมทั้งขยายพื้นที่ในการจัดหาเชื้อเพลิงด้วย
  จากวิธีการดังกล่าวสามารถบริหารเรื่องของราคาได้ระดับหนึ่ง อย่างไรก็ตาม
  ตลาดเชื้อเพลิงประเภทชีวมวลยังคงเป็นของผู้ขาย ทั้งนี้
  รายได้ค่ากระแสไฟฟ้าจากโรงไฟฟ้าที่ใช้เชื้อเพลิงประเภทชีวมวล เช่น โรงไฟฟ้าร้อยเอ็ด กรีน
  มีรายได้ประมาณร้อยละ 3 ของรายได้ค่ากระแสไฟฟ้าที่ขายให้ กฟผ. ดังนั้น
  ความเสี่ยงจากการขาดแคลนเชื้อเพลิงประเภทนี้จึงส่งผลต่อรายได้รวมของเอ็กโกเพียงเล็กน้อย

ความปลอดภัย อาชีวอนามัย และสิ่งแวดล้อม

  เอ็กโกตระหนักดีว่ากระบวนการผลิตกระแสไฟฟ้านั้นอาจจะส่งผลกระทบต่อความปลอดภัย
  สิ่งแวดล้อม และคุณภาพชีวิตของชุมชนที่อยู่ใกล้เคียงโรงไฟฟ้า ซึ่งมีทั้งโรงไฟฟ้าที่ใช้ก๊าซธรรมชาติ
  และ ถ่านหิน เป็นเชื้อเพลิงในการผลิต
  จึงได้กำหนดมาตรการป้องกันผลกระทบในทางลบและลดโอกาสที่อาจเกิดขึ้น เช่น

-   ดำเนินการตามคู่มือระบบจัดการความปลอดภัย อาชีวอนามัย และสิ่งแวดล้อม
    ที่ได้จัดทำขึ้นสำหรับกลุ่มเอ็กโก เพื่อเป็นแนวทางในการปฏิบัติงาน
    โดยเอ็กโกได้กำหนดนโยบาย แผนงาน และวิธีปฏิบัติ
    รวมทั้งการตรวจสอบแก้ไขและการทบทวนการจัดการ เพื่อให้ความมั่นใจว่ากระบวนการผลิต
    การกำจัดของเสีย และการดำเนินงานด้านอื่นๆ ที่เกี่ยวข้องมีประสิทธิภาพ สำหรับ บฟร. และ
    บฟข. นั้นได้นำระบบจัดการด้านสิ่งแวดล้อม (ISO 14001) และ
    ระบบมาตรฐานการจัดการด้านความปลอดภัย อาชีวอนามัย และ สิ่งแวดล้อม (TIS 18001 &
    OHSAS 18001) เข้ามาใช้งานด้วย

-   จัดทำคู่มือการปฏิบัติงาน จัดให้มีการฝึกอบรม การฝึกซ้อม การจัดทำแผนฉุกเฉิน
    การทดสอบแผนงาน เครื่องมือ ระบบเตือนภัย และปฏิบัติตามคู่มืออย่างเคร่งครัด

-   จัดทำทะเบียนข้อกฎหมายที่เกี่ยวข้องในเรื่องนี้ที่ต้องปฏิบัติตาม
    พร้อมกำหนดผู้รับผิดชอบในการดำเนินการอย่างชัดเจน

-   ติดตาม ตรวจสอบ การปฏิบัติตามคู่มือระบบจัดการความปลอดภัย อาชีวอนามัย และสิ่งแวดล้อม

 3.3.5 ความเสี่ยงจากอุบัติเหตุ การต่อต้าน การก่อวินาศกรรม

  จากลักษณะการประกอบธุรกิจของเอ็กโกที่อาจมีอุบัติเหตุที่ทำให้เกิดเพลิงไหม้จากการปฏิบัติงาน
  อาจเกิดการต่อต้านจากชุมชนหากกระบวนการผลิตก่อให้เกิดผลกระทบต่อชุมชน หรือ
  โรงไฟฟ้าอาจเป็นเป้าหมายของการก่อวินาศกรรมได้

  ฝ่ายบริหารตระหนักถึงความเสี่ยงเหล่านี้จึงกำหนดมาตรการต่างๆ
  เพื่อเป็นการป้องกันและลดโอกาสในการเกิดความเสี่ยงดังกล่าว เช่น

-   ผู้บริหารเน้นย้ำกับผู้ปฏิบัติงานอย่างสม่ำเสมอถึงความไม่ประมาท
    เพราะเชื่อว่าความประมาทเพียงเล็กน้อยอาจนำมาซึ่งความเสียหายที่ประมาณค่ามิได้

-   การบำรุงรักษาอุปกรณ์ต่างๆ ตามระยะเวลาที่กำหนดไว้ เพื่อให้อุปกรณ์นั้นๆ
    สามารถทำงานได้อย่างมีประสิทธิภาพ

-   การสร้างความสัมพันธ์ต่อชุมชนรอบโรงไฟฟ้า อันจะก่อให้เกิดความเข้าใจที่ถูกต้องได้

-   การกำหนดแผนการรักษาความปลอดภัย การติดตั้งอุปกรณ์ต่างๆ เช่น ระบบกล้องวงจรปิด
    รวมทั้ง การฝึกซ้อมเป็นประจำ

-   จัดทำประกันภัยโรงไฟฟ้าที่ครอบคลุมในเรื่อง All Risks, Machinery Breakdown,
    Business Interruption และ Third Party Liability เพื่อความมั่นใจว่า
    หากเกิดเหตุการณ์ที่ไม่คาดคิด
    ทรัพย์สินและบุคคลที่ได้รับความเสียหายจะได้ความคุ้มครองอย่างเพียงพอและเหมาะสม
    รวมทั้งจัดให้มีการประกันภัยที่คุ้มครองเรื่องภัยจากการก่อการร้ายที่โรงไฟฟ้าบางแห่งในกลุ่มเอ็กโกด้วย

4. ความเสี่ยงด้านการเงิน

 การลงทุนของกลุ่มเอ็กโกต้องใช้เงินลงทุนจำนวนมาก โดยเงินทุนที่นำมาใช้ส่วนใหญ่เป็นการกู้ยืมจากสถาบันการเงินทั้งในประเทศและต่างประเทศ ซึ่งความเสี่ยงสำคัญ คือ ความผันผวนของอัตราแลกเปลี่ยน และอัตราดอกเบี้ย ที่มีอยู่ตลอดเวลา ซึ่งอาจส่งผลให้ประมาณการผลประกอบการของกลุ่มเอ็กโกลดลง ดังนั้น แนวทางป้องกันและลดความเสี่ยงทางการเงิน มีดังนี้

4.1 ความเสี่ยงจากความผันผวนของอัตราแลกเปลี่ยน

 กลุ่มเอ็กโกมีนโยบายป้องกันความเสี่ยงจากความผันผวนของอัตราแลกเปลี่ยนของโครงการลงทุนต่างๆ โดยพยายามบริหารให้ค่าใช้จ่ายในการพัฒนาและก่อสร้างโครงการเป็นเงินสกุลเดียวกับเงินกู้ที่ได้รับในสัดส่วนที่ใกล้เคียงกันให้มากที่สุดเท่าที่จะทำได้ และพยายามจัดการให้โครงสร้างรายได้และค่าใช้จ่าย ในช่วงที่โรงไฟฟ้าเดินเครื่องแล้ว มีสัดส่วนของสกุลเงินที่ใกล้เคียงกันมากที่สุด

 อย่างไรก็ตาม หากสัดส่วนระหว่างสกุลเงินต่างประเทศกับสกุลเงินบาทของรายได้ แตกต่างอย่างมากจากสัดส่วนดังกล่าวของโครงสร้างเงินกู้ เอ็กโกอาจจะได้รับผลกระทบในทางลบจากความผันผวนของอัตราแลกเปลี่ยน เช่น หากเอ็กโกมีสัดส่วนของรายได้ค่ากระแสไฟฟ้าในสกุลเงินดอลลาร์สหรัฐมากกว่าสัดส่วนในโครงสร้างของเงินกู้ การแข็งค่าขึ้นของเงินบาทต่อดอลลาร์สหรัฐจะทำให้กระแสเงินสดรับสุทธิลดลง

 เพื่อเป็นการป้องกันความเสี่ยงในกรณีนี้ เอ็กโกใช้เครื่องมือทางการเงินที่เรียกว่า Revenue Swap ซึ่งจะช่วยให้สามารถเปลี่ยนอัตราแลกเปลี่ยนบาทต่อดอลลาร์สหรัฐที่ลอยตัวตามตลาดในแต่ละเดือนมาเป็นอัตราคงที่ ทำให้รายได้มีเสถียรภาพและสามารถประมาณการได้อย่างถูกต้อง

4.2 ความเสี่ยงจากความผันผวนของอัตราดอกเบี้ย

 กลุ่มเอ็กโกมีนโยบายป้องกันความเสี่ยงจากการผันผวนของอัตราดอกเบี้ย เช่น การทำสัญญาแลกเปลี่ยนอัตราดอกเบี้ย เพื่อลดความเสี่ยงด้านอัตราดอกเบี้ยให้มากที่สุดที่จะสามารถดำเนินการได้ เพื่อให้สามารถประมาณการกระแสเงินสดของค่าใช้จ่ายเงินกู้ของโครงการตลอดอายุสัญญาได้อย่างถูกต้อง และหากไม่สามารถลดความเสี่ยงได้ตลอดอายุโครงการ เอ็กโกจะหาเครื่องมือทางการเงินที่มีในตลาดเพื่อลดความเสี่ยงจากอัตราดอกเบี้ยให้อยู่ในเกณฑ์ที่ยอมรับได้

  ณ วันที่ 31 ธันวาคม 2551 เงินกู้ส่วนใหญ่ของกลุ่มเอ็กโก
  ได้ทำสัญญาแลกเปลี่ยนอัตราดอกเบี้ยจากอัตราดอกเบี้ยลอยตัวเป็นอัตราดอกเบี้ยคงที่แล้ว